## Naredba o homologaciji motora s kompresijskim paljenjem i vozila opremljena tim motorima s obzirom na štetnu emisiju iz motora

### NN 95/1998 (14.7.1998.), Naredba o homologaciji motora s kompresijskim paljenjem i vozila opremljena tim motorima s obzirom na štetnu emisiju iz motora

# DRŽAVNI ZAVOD ZA NORMIZACIJU I MJERITELJSTVO

Temeljem članka 13. stavak 2., članka 17. stavak 2. i članka 23. stavak
4. Zakona o normizaciji ("Narodne novine" broj 55/96) ravnatelj Državnog
zavoda za normizaciju i mjeriteljstvo donosi

## **NAREDBU**

### **O HOMOLOGACIJI MOTORA S KOMPRESIJSKIM PALJENJEM I VOZILA OPREMLJENA TIM MOTORIMA S OBZIROM NA ŠTETNU EMISIJU IZ MOTORA**

I. OPĆE

1. Motorna vozila opremljena motorima s kompresijskim paljenjem moraju
biti homologirana sukladno ovoj naredbi.

II. PODRUČJE PRIMJENE

2. Ova naredba odnosi se na emisiju štetnih plinova i čestica iz motora
s kompresijskim paljenjem koji se upotrebljavaju za pogon motornih vozila
koja su konstruirana za brzinu veću od 25 km/h, kategorija M1 čija ukupna
masa prelazi 3,5 t, M2, M3, N1, N2 i N3.

3. Motori s kompresijskim paljenjem koji se upotrebljavaju u motornim
vozilima kategorija N1, N2 i M2 ne homologiraju se prema ovoj naredbi,
ako su homologirani prema Naredbi o homologaciji vozila u pogledu emisije
štetnih spojeva u skladu s gorivom koje upotrebljava motor.

III. ZAHTJEVI

4. Opći zahtjevi

4.1. Dijelovi koji utječu na emisiju štetnih plinova i čestica moraju
biti konstruirani, izrađeni i sastavljeni tako da omoguće motoru u uobičajenoj
uporabi da, usprkos vibracijama kojima može biti izložen, zadovoljavaju
uvjete ove naredbe.

4.2. Zahtjevi koji se odnose na emisiju štetnih plinova i čestica

Emisija štetnih plinova i čestica iz motora koji se ispituje mora se
mjeriti na način opisan u dodatku 4 Pravilniku ECE R 49.02. Prilog 4 dodatka
4 opisuje preporučene sustave za analiziranje štetnih plinova i čestica
i preporučene sustave uzorkovanja čestica. Mogu se ovlašteno upotrebljavati
i drugi sustavi ili analizatori ako se utvrdi da daju istovrijedne rezultate.
Za pojedini laboratorij smatra se da je istovrijednost postignuta ako su
rezultati ispitivanja unutar ±5%
rezultata ispitivanja jednog od ovdje opisanih referencijskih sustava.
Za emisiju čestica, kao referencijski sustav priznaje se samo sustav razrijeđenja
protoka. Za uvođenje novog sustava, odluka o istovrijednosti mora se temeljiti
na procjeni ponovljivosti i obnovljivosti izračunatima kako je opisano
u ISO 5725 na temelju rezultata međulaboratorijskog ispitivanja.

4.2.1. Masa ugljikovog monoksida, masa ugljikovodika, masa dušikovih
oksida i masa čestica ne smije biti veće od iznosa koji se nalaze u niže
navedenoj tablici:

|  |  |  |  |  |
| --- | --- | --- | --- | --- |
|  | Masa   ugljikovog     monoksida (CO)     g/kWh | Masa      ugljikovodika     (HC)   g/kWh | Masa   dušikovih      oksida (NOx)     g/kWh | Masa   čestica  (PT)     g/kWh |
| A | 4.5 | 1.1 | 8.0 | 0.36\* |
| B | 4.0 | 1.1 | 7.0 | 0.15\*\* |

\*    U slučaju motora od 75 kW ili ma-nje, na granične vrijednosti za
emisiju čestica primje-
       njuje se koeficijent 1.7
\*\*  Ako će biti potrebno ova će se granična vrijednost mijenjati na više,
ovisno od razvoja
      tehnologije ograniče-nja štetnih emisija dizel motora, posebno onih
ispod 85 kW

5. Ugradba u vozilo

5.1. Ugradba motora u vozilo treba zadovoljiti sljedeće uvjete zavisno
o tipskoj homologaciji motora:

5.1.1. Podtlak na usisu ne smije prijeći vrijednosti određene za tipski
homologiran motor u dodatku 2A Pravilniku ECE R 49.02.

5.1.2. Povratni tlak ispuha ne smije prijeći vrijednosti određene za
tipski homologirani motor u dodatku 2A Pravilniku ECE R 49.02.

5.1.3. Najveća snaga koju troše pomoćni uređaji motora ne smije prijeći
najveću dopuštenu snagu određenu za tipski homologiran motor u dodatku
2A Pravilniku ECE R 49.02.

IV. ISPITIVANJE VOZILA

6. Ispitivanje vozila u smislu ove naredbe može provoditi samo ovlašteni
laboratorij, prema zahtjevima Pravilnika broj 49 Ekonomskog povjerenstva
Ujedinjenih naroda za Europu, s izmjenama i dopunama koje su stupile na
snagu zaključno 13. prosinca 1992.1,
koji je dodatak Ženevskom sporazumu iz 1958. o prihvaćanju jednakih uvjeta
za homologaciju i uzajamno priznavanje homologacije opreme i dijelova motornih
vozila (u daljnjem tekstu: Pravilnik ECE R 49.02).

7. Pravilnik ECE R 49.02 u izvorniku dostupan je u Normoteci Državnog
zavoda za normizaciju i mjeriteljstvo.

V. HOMOLOGACIJA VOZILA

8. Državni zavod za normizaciju i mjeriteljstvo provodi homologaciju
vozila u smislu ove naredbe prema Pravilniku ECE R 49.02.

VI. PROVJERA SUKLADNOSTI

9. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine" broj 82/96, 107/96, 79/97, 132/97 i 58/98).

VII. PRIMJENA

10. Danom stupanja na snagu ove naredbe prestaje vrijediti Naredba o
obveznoj homologaciji dizelskih motora s obzirom na emisiju štetnih plinova
("Narodne novine" br. 53/91).

11. Ova naredba stupa na snagu osmog dana nakon objave u "Narodnim novinama".

12. Za nova vozila primjenjuje se zahtjev "B" (točka 4.2.1.), dok se
za rabljena vozila do 1. listopada 2000. godine primjenjuje zahtjev "A"
(točka 4.2.1). Od 1. listopada 2000. godine sva vozila koja se prvi put
registriraju u Republici Hrvatskoj moraju udovoljavati zahtjevu "B".

Klasa. 011-02/98-02/16
Urbroj: 558-04/7-98-1
Zagreb, 19. lipnja 1998.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

\_\_\_\_\_\_\_

1 ECE dokumenti u kojima je objavljen tekst Pravilnika:

   E/ECE/324 - E/ECE/TRANS/505Rev. 1/Add. 48/Rev. 1 (Preradba 2, stupila
na snagu 13. prosinca 1992.)

Naredba, NN 95/1998-1325
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)